Kristiansom agye mbew wɔ ɔman Ghana ndɛ sen ɔsom ahorow no nyinara. Ɔman no no nyimpa na egyapadze nkanee a ɔkɔ do mfe du mfe du ntamu no  da no edzi dɛ kristianfo wɔwɔ ɔman no dodow bor ɔman no mu nyimpa no mu ɔha mu eduasa. Yeyi Kristian nsɔr ahorow a wodzi kan bɔbɔɔ adze bi tse dɛ Katoleke, Angelekan, Mɛtɔdese na hɔn a wɔkeka ho gu nkyɛn a, ndɛ yi, nsɔr mpempem na wɔkan ma ɔnam do Kristiansom enya no dɔm a ɔwɔ wɔ Ghanaman yi mu no.
Mfeha duakron no mu a Kristiansom bodur ɔman Ghana, dɛm ber no Sika Mpoano, no ara na nsesa kɛse bi baa ɔman no no som na n’amambra abakɔsɛm mu. Ansaana Kristiansom n’akyerɛkyerɛfo bɛba ha no, nna Ebibisom  na odzi hen wɔ mbew no do a nna wodzi hɔn ewuakɔr gyedzi na ntɔyɛɛ ekyir.
Kristiansom asomafo a nna tsitsir no ara fi Yiropo na Amɛrika Etsifi bodur ɔman Ghana mu wɔ mfeha duakron no mu a hɔn nye dɛ wɔrobɔ Kristiansom ho dawur, atserɛw mu na wɔatsetsew nsɔr wɔ mbew no do. Wohyiaa haw ahorow a bi nye dɛ tsemanmufo wɔbɔtoo hɔn no anngye annto mu, na nna wonntum so nye kuromfo no nndzi nkitaho wɔ hɔn kasaa mu.
Ɔhaw no nyinara ekyir no, asomafo no daa hɔnho edzi dzedzenndzen na wodzi dwumason wɔ Kristiansom no ne ntserɛw mu wɔ ɔman yi mu.
Wosisii skuul na ayarsabea a otuu Ghanafo no pii hɔn asetsena mpon. Wodzii dwumason so wɔ nwomasua hwɛɛ dɛ nkorɔfo tum kenkan na  wɔkyerɛw, na wɔnam do dze mpontu baa Ghanafo no asetsena na sikasɛm mu.
Kristian asomafo no mbae ho aba nsɛnsɛm pii a binom kyerɛ dɛ hɔn mbae no bɔhohoor Ebibirmu gyedzisom na amambra a nna ɔwɔ hɔ no. Binom so kyerɛ dɛ nna hɔn mbae no ka Aborɔfo hɔ nhyɛdo amambu na hɔn nwiae nhyehyɛɛ no ho.
Botae ahorow yinom na ɔdze Kristian asomafo no bodur mbew no do na yɛhwɛ mbrɛ ndɛ Kristiansom agye dzin yi a, obi nnkɛka ɛ dza osi hɔn enyiwa do a wɔdze baa ha no wiee pɛyɛ. Iyi nye kwan a Kristiansom bodur ɔman Ghana mu a ndɛ yɛkan Ghanafo ɔpepe ɔpepe dɛ wɔyɛ Kristianfo no. Ndɛ yi, yehu Kristian asomafo no ndwuma a wobedzi no bi dɛ ogu do rokɔ do wɔ nsɔr nsɔr mpempem a ahyɛ ɔman no mu ma no mu. Yehu nsɔr ahorow a woretsetsew skuul na ayarsabea ahorow: binom yɛ dze ma ɔman no anaa aban no, na binom so wosi dɛ asɔr no n’egyapadze.
